17:52: Meta għamel l-aħħar intervent tiegħu fid-dibattitu l-Prim Ministru, Joseph Muscat, esprima d-dispjaċir kif membri tal-Parlament Ewropew kienu qed jitkellmu fuq dawk li semgħu mill-midja u mhux fuq fatti. "Hemm konklużjonijiet li għamiltu inthom li kienu miċħuda mill-istess istituzzjonijiet li tikkwotaw," qal Joseph Muscat li ddefenda s-sistema tat-taxxa f'pajjiżna. "Kien hemm min semma l-Malta Files. M'hemm xejn sigriet u ssibu l-informazzjoni kollha fuq l-internet. Ħarsu lejn it-tax justice network," qal Muscat li fisser kif hemm pajjiżi li għandhom segretezza iktar minn Malta. Tenna wkoll li mhux minnu li l-ekonomija Maltija hija dipendenti fuq is-servizzi finanzjarji. "Ħarsu lejn in-numri bażiċi," qal Joseph Muscat li reġa' tenna li hu jidher quddiem il-kumitat PANA meta jkollu f'idejh l-inkjesta tal-Maġistrat biex imur b'konklużjoni ta' istituzzjoni indipendenti. 17:19: Il-membru tal-Parlament Ewropew Paul Tang qal li l-Parlament għandu jitkellem fuq fatti u mhux opinjonijiet u akkużi. "Dawk mhux biżżejjed," qal Tang li rrefera għas-sistema ta' taxxa Maltija u tenna li m'hemm xejn ħażin li Malta għandha sistema differenti għalkemm appella favur sistemi ġusti. 17:14: Marlene Mizzi qalet li d-dibattitu fil-Parlament Ewropew dwar Malta ma messu sar qatt u sar għal raġunijiet politiċi partiġġjani. Qalet li Malta tinsab fost l-iktar pajjiżi ta' suċċess u d-dibattitu kien biss skuża biex jaqdi l-aġenda partiġjana ta' wħud. "Misshom jistħu," qalet Marlene Mizzi fl-intervent tagħha li fakkret kif kien hemm min ried li d-dibattitu jsir qabel l-elezzjoni ġenerali. "Malta pajjiż żgħir imma nazzjon kbir. Tipprovawx tkunu bullies magħna għax mhux se nħallukom," qalet Mizzi. 17:11: Roberta Metsola qalet li d-diskussjoni mhix sabiħa għal min iħobb lil Malta. Anke jekk kienet waħda minn dawk li nstigawha bit-tama li d-dibattitu jsir qabel l-elezzjoni ġenerali. 17:03: Miriam Dalli qalet li huwa interessanti kif il-Membri tal-Parlament Ewropew tal-Partit Nazzjonalista instigaw dan id-dibattitu. Qalet li l-Partit Nazzjonalista attakkaw l-istituzzjonijiet indipendenti u tenniet li t-theddida lid-demokrazija hija din. Ir-realtà, qalet Miriam Dalli, hi li huwa dan il-Gvern li saħħaħ il-liġijiet favur il-governanza tajba. 16:46: Alfred Sant kien ċar. Taħt Muscat l-ekonomija Maltija kibret u qed tagħti prosperità lill-Maltin. Minn hemm semma għadd kbir ta' riformi li saru. "Il-kritiċi tal-Gvern m'għandu ebda dritt jgħid li f'Malta m'hawnx saltna tad-dritt," qal Alfred Sant li tenna kif hawn min ma tgħoġbux l-idea li Malta qed tispikka fil-qasam finanzjarju. "Il-bażi għal dan id-dibattitu ma teżistix," sostna Sant f'messaġġ ċar fil-Parlament Ewropew. 16:44: Il-membru tal-Parlament Ewropew tal-Partit Nazzjonalista, David Casa, qal li Joseph Muscat għandu għażla jekk jinżilx fl-istorja bħala l-iktar Prim Ministru korrott fl-istorja. Lil Joseph Muscat qallu li għandu tieqa żgħira biex isewwi l-ħsara li skont hu għamel. 16:42: Il-membru Parlament Ewropew Barbara Kappel tkellmet dwar kif Malta tinsab fuq quddiem nett fil-qasam ekonomiku u filwaqt li awgurat lil Prim Ministru għall-ħatra. Irrikonoxxiet li l-Presidenza Maltija għamlet xogħol importanti biex tiġġieled l-evażjoni tat-taxxa fil-Presidenza. L-MEP David Coburn qal li l-Parlament Ewropew mhux il-lok fejn issir diskussjoni bħal din u miegħu qabel l-MEP Lampros Fountoulis. 16:34: Petr Jezek, membru tal-Parlament Ewropew f'isem il-liberali, tkellem dwar is-settur finanzjarju f'Malta u qal li jinkwetah r-rabtiet mal-politika ta' intermedjarji. B'hekk deher mill-bidu li d-dibattitu instigat mill-membri tal-Parlament Ewropew ma kienx limitat biss għall-Gvern iżda wkoll għas-settur tant kruċjali għal pajjiżna. 16:29: Jeppe Kofod f'isem il-Partit Soċjalista Ewropew qal li kull fejn hemm allegazzjoni jrid ikun hemm investigazzjoni u li din tkun konkluża. Qal li fil-każ ta' Malta sa issa m'hemm ebda investigazzjoni konkluża u kien ċar fi ħsiebu. "Il-plenarja tal-Parlament Ewropew mhux il-post fejn tgħamel konklużjonijiet. Insaqsi lil sħabi fil-Parlament Ewropew jekk jiddubitawx l-istituzzjonijiet ta' pajjiż demokratiku fejn 92% ipparteċipaw f'elezzjoni," qal l-MEP Kofod li kellu mistoqsijiet kbar dwar kemm l-Unjoni Ewropea kollha għandha l-ħila li twieġeb għal realtajiet dwar dawn. 16:27: Il-Kap tal-Partit Popolari Ewropew, Manfred Weber, awgura lill-Prim Ministru Joseph Muscat għall-mod kif reġa' rebaħ l-elezzjoni ġenerali f'pajjiżna. Weber li ġie jitkellem f'meeting tal-Partit Nazzjonalista fil-kampanja elettorali rrepeta d-diskors tal-Partit Nazzjonalista f'Malta u qal lil Muscat li għalkemm rebaħ l-elezzjoni, għad hemm mistoqsijiet xi jkunu mwieġba. 16:20: Il-Prim Ministru, Joseph Muscat, tkellem dwar il-progress li sar f'pajjiżna fejn tidħol is-saltna tad-dritt. Dan f'dibattitu fuq is-suġġett fil-Parlament Ewropew. Spjega kif il-Gvern tiegħu neħħa l-preskrizzjoni f'każi ta' korruzzjoni fuq il-politiċi. "Ebda politiku ma jista' jaħrab l-id tal-ġustizzja, qal il-Prim Ministru li spjega kif pajjiżna daħħal ukoll il-whistleblower act li kienet ilha snin biex tkun implimentata. "Kellna 29 każ sa minn meta daħħalna din il-liġi," qal il-Prim Ministru li spjega wkoll kif il-Gvern daħħal fl-2015 il-liġi tal-finanzjament tal-partiti. Eżempju ieħor li ta kif il-Gvern immexxi minnu saħħaħ is-saltna tad-dritt kien il-mod kif jinħatru l-ġudikanti b'dak tiegħu huwa l-ewwel Gvern li neħħa minn idejh is-saħħa li jaħtar waħdu l-ġudikanti. "Għamilna dan kollu f'erba' snin, imma se ngħamlu iktar," qal il-Prim Ministru li tenna l-impenn li l-Gvern ineħħi l-immunità parlamentari u jdaħħal kodiċi ta' etika ġdid għal dawk li għandhom kariga pubblika.